Joseph von Eichendorff
Store norske leksikon,Språk og litteratur,Litteratur i verden,Europa,Tysklands litteratur,Tysklands litteratur på 1800-tallet
Joseph von Eichendorff var en tysk forfatter og en av de fremste representantene for den tyske romantikken. Han er særlig kjent for sin lyrikk.
Biografi Eichendorff ble født inn i en katolsk adelsfamilie. Han studerte jus i Halle, Heidelberg og Wien. Som mange andre unge menn i hans sosiale klasse gjennomførte han flere lange reiser, såkalte dannelsesreiser. Som løytnant deltok han i befrielseskrigene mot Napoleon (1813–1815). Senere gikk han inn i prøyssisk statstjeneste som embetsmann. Verk  Eichendorffs dikt er, ved siden av Clemens Brentanos, et høydepunkt i den tyske romantiske lyrikken. I hans dikt fins alle de tradisjonelle romantiske motivene, som for eksempel måneskinn, natt, kjærlighet, natur, dype skoger, den ensomme vandringsmann, posthornet i det fjerne og lengselen etter å komme bort. Med beskjedne virkemidler i billedbruk og rim oppnår han en enkelhet i uttrykksformen som kan minne om folkevisen. Men på tross av det idylliske, romantiske landskapet i diktene er Eichendorffs poetiske univers stadig truet av jegets ensomhet og angst overfor en uutgrunnelig eksistens. Lengsel, vemod og sorg kombineres med en trøstende tro på Guds nærhet.Svært mange av hans dikt er tonesatt, blant annet av Felix Mendelssohn-Bartholdy, Robert Schumann og Richard Strauss. Eichendorff skrev prosa. Hans mest berømte fortelling er Aus dem Leben eines Taugenichts (1826, norsk oversettelse En døgenikt, 1995). Her skildres romantikkens vandrelyst som en evig lengsel etter det hinsidige rike. Andre viktige prosaverker er Ahnung und Gegenwart (1815) og Das Marmorbild (1818). Eichendorff skrev også historiske og litteraturhistoriske arbeider. Betydning Eichendorff regnes fortsatt som en av de mest betydningsfulle og mest leste tyske romantikerne. Mange av hans dikt og fortellingen Aus dem Leben eines Taugenichts hører med til den tyskspråklige kanon, også til skolekanon, og det faktum at svært mange av hans dikt er tonesatt, bidrar til populariteten. Les mer i Store norske leksikon Tysklands litteratur romantikken Heidelberg-romantikken Eksterne lenker Joseph von Eichendorff i Projekt Gutenberg-DE Joseph von Eichendorff i Deutsche Biographie Litteratur Korte, Hermann: Joseph von Eichendorff, 2000 Schiwy, Günther: Eichendorff : der Dichter in seiner Zeit ; eine Biographie, 2000 Seidlin, Oskar: Versuche über Eichendorff, 1965